Frode Sørensen (S), 2000-11-16:
Vi behandler nu tre lovforslag, som har til hensigt at skabe stabile rammer for pensionsopsparing, investering i aktier og tilførsel af risikovillig kapital til mindre virksomheder.
Gennem nogen tid har der været en dialog med pensionsinstitutterne med henblik på at finde en model, som på en afbalanceret måde kan sikre mindre og innovative virksomheder nødvendig kapitaltilførsel.
Lovforslag nr. L 76 giver nu mulighed for at etablere innovationsforeninger med en minimumformue på 100 mio. kr. Disse foreninger vil i sagens natur være risikovillige, men for at sikre sin investering bedst muligt får man en mulighed for direkte indflydelse ved eksempelvis at kunne indsætte medarbejdere i ledelsen i de virksomheder, man har investeret i.
Innovationsforeningerne får også mulighed for, ud over de direkte investeringer, eksempelvis at yde lån til disse selskaber.
For at fremme lysten til at investere i disse innovationsforeninger foreslås det i det af skatteministeren fremsatte forslag,
lovforslag nr. L 71, at der i perioden 2001-2005 tillades et ekstraordinært fradrag på 5 pct. pr. år af anskaffelsessummen for medlemsbeviserne.
I Socialdemokratiet hilser vi med glæde disse initiativer, som vil være med til at tilføre nødvendig kapital til disse innovative virksomheder og dermed også øge deres overlevelsesevne kombineret med et fornuftigt udbytte til investorerne.
I lovforslag nr. L 77 ændres det nuværende loft for investeringer i aktier fra 50 til 70 pct.; dog er det en forudsætning for at komme derop, at man har med et solidt selskab at gøre.
Når kun de solide, eller måske nærmere de rige, får den mulighed, skyldes det naturligvis kursrisikoen og dermed også hensynet til sikkerheden for folks pensionsopsparing. Forslaget indeholder også nogle præciseringer og forholdsregler, når selskabet har problemer med at leve op til sine forpligtelser, samt en bestemmelse, der sikrer, at arbejdsmarkedsrelaterede selskaber bliver skattemæssigt sidestillet med pensionskasser.
Forudsætningen for denne ligestilling vil dog være, at selskabet direkte eller indirekte er fuldt ud ejet af forsikringstagernes faglige organisationer, eventuelt i fællesskab med arbejdsgiversiden, at selskabet er etableret som følge af en overenskomstmæssig aftale, og endelig at selskabet ifølge vedtægterne ikke må udbetale udbytte til ejeren.
Til slut om lovforslag nr. L 71
: Dette forslag er en klar forenkling, idet afgiftssatsen på obligationsafkast reduceres fra de nuværende 26 pct. til 15 pct., mens satsen for aktieafkast forhøjes fra 5 til 15 pct., altså en ensartet sats for udbytte af obligationer og aktier og udbyttet af et kontant indskud.
Det er her værd at bemærke, at hvor afgiftssatserne før var en bruttosats, indføres der nu en fradragsmulighed for selskabernes udgifter til formueforvaltningen, så der fremover er tale om en nettobeskatning på 15 pct. med et fradrag af forvaltningsomkostningerne.
De fremsatte lovforslag løser også de problemer, som nogle selskaber har haft med opfyldelse af rentegarantien
, idet selskaber ved en placering i obligationer efter betalingen af den reducerede afgift på de 15 pct. uden reelle problemer kan opfylde den rentegaranti, som i mange selskaber er på 4,5 pct. Socialdemokratiet kan støtte de fremsatte forslag, som løser nogle akutte problemer og samtidig sikrer, at investeringer i såvel børsnoterede aktier som i små innovative virksomheder også fremover vil være attraktivt.
Vi ser frem til et hurtigt og konstruktivt udvalgsarbejde.